**Ordføraren sitt hjørne**

Tida går fort, og det nærmar seg slutten på inneverande kommunestyreperiode. Det er tid for oppsummering og tankar om framtida.

**Kommunereform**

Dette var ei stor sak i starten av perioden. Mange alternativ blei utgreia, utan at ein kom fram til resultat som overtydde majoriteten av innbyggarar og kommunestyrepolitikarar. Kommunen fortset som eigen kommune, eit resultat som samsvarte med folkeavstemminga i mars 2016 . I ettertid har einingane i kommunen vist god evne til å omstille seg og halde fram med å gje gode tenester, sjølv med reduserte økonomiske rammer. Hægebostad kommune er ein organisasjon som står støtt på eigne bein, og er nå i posisjon til å kunne vente og sjå om andre kommunesamanslåingar faktisk løyser dei utfordringane dei er tenkt å løyse.

**Økonomi**

Administrasjonen og alle einingane har hatt sterkt fokus på effektiv økonomisk drift i inneverande periode. God økonomisk kontroll, saman med restriktiv økonomisk politikk, har gjort det mogleg å auke disposisjonsfonda til ønska nivå. Utbygging av barnehage, nytt renovasjonsanlegg, HDO-bustader og utbygging av Kollemo skole vil gjere at lånegjelda blir høgare enn fastsett økonomisk mål. Når desse prosjekta er ferdigstilte er det få kjende behov for nye investeringar, og det er anslege at gjelda vil reduserast i løpet av inneverande økonomiplanperiode, slik at kommunen igjen er innanfor fastsette økonomiske mål.

**Fridom til å velje**

4-5 dagars skuleveke har vore til vurdering i perioden. Majoriteten av foreldra var tydelege på at dei verdset høgt valfridomen som 4-dagars skuleveke gjev. Fokuset har difor vore å gje eit godt alternativ til dei familiane som treng eit tilbod på onsdagar. Frilufts- SFO starta opp hausten 2018 med 7 elevar, og skuleåret 2019/2020 er det 20 søkjarar til dette tilbodet. Det ser ut til at som det er eit tilbod som mange familiar tenker kan vere ei god løysing for borna sine på onsdagar. Det er gjort eit veldig bra arbeid av administrasjonen og andre tilsette for å etablere dette nye SFO-tilbodet i løpet av kort tid.

**Tingvatn fornminnepark og besøkssenter**

Det har over tid i kommunestyret vore ulike syn på kor mykje midlar Hægebostad kommune skal legge i drifta av Tingparken. I 2016 fekk Vest-Agder museet ansvar for formidlinga ved Tingparken. Katja Regevik som er formidlingsansvarleg, har eit stort engasjement, er kunnskapsrik og har lagt ned mange arbeidstimar for Tingparken. I inneverande periode har vi fått på plass ein ny avtale mellom Vest- Agder fylkeskommune og Hægebostad kommune, der betalingsnøkkelen er endra frå 50:50 til 70:30. Vest Agder museet vil også fortsette med å ha ansvaret for formidlinga framover. Det har vore mykje aktivitet knytt til Tingparken dei seinare åra, og området har etter kvart blitt ein godt kjent stad for mange i regionen.

**Samarbeid med frivillige**

Omfanget av frivillige arbeidet i kommunen er imponerande. Mange personar legg ned mykje tid og arbeid, og alle bidreg til at Hægebostad blir ein betre plass å bu. Kulturtilbod, idrettsanlegg, idrettstilbod, besøksteneste, flyktningvener, turløyper, Røde Kors sin innsats under tv-aksjonen 2016, innsatsen ved Sommertoget i 2017 og mykje, mykje meir er eksempel på dette. Det frivillige arbeidet er ei svært viktig ressurs som kommunen må vere med å legge til rette for og vidareutvikle samarbeidet med i tida framover.

**Gang- og sykkelveg**

Etter mange år med arbeid frå innbyggarar, tilsette og politikarar, kom endeleg gang- og sykkelveg frå Eiken feriesenter til Tveiten med på budsjettet til fylkeskommunen for 2018. Dersom alt går etter planen, vil gang- og sykkelvegen vere ferdigstilt hausten 2020. Mange ser fram til å få på plass denne, slik at vegstrekninga blir tryggare både for gåande, syklande og køyrande.

**Kommunalt vann og avløp**

Kommunale gebyr har vore ei sak som har vore utfordrande for delar av innbyggarane og næringslivet. Ei sak som har gjeve negativ omtale i mange media og som har kravd mange arbeidstimar av tilsette og politikarar. Avløpsgebyret er spesielt høgt, samanlikna med andre kommunar. Kommunestyret har derfor sett eit tak for avløpsgebyret. Dette for å gje abonnentane meir føreseielege avgifter framover. I den seinare tida har drikkevatn av dårleg kvalitet gjeve omfattande og tragiske konsekvensar i andre delar av landet. I Hægebostad er anlegga av god kvalitet, med svært liten risiko for forureining av drikkevatn eller utslepp frå avløpsanlegg.

**Nokre andre viktige saker (ikkje utfyllande)**

På Rossevatn har det blitt ei løysing for oppgraving av delar av Rossevatnet. Fylkesmannen bidrog med midlar for å kunne gjere tiltak som betra situasjonen for brukarar av området.

Fleire område har fått fiber og betre mobildekning. Kommersiell utbygging går svært seint i kommunen. Her må ein fortsetja å jobbe framover for å finne løysingar for områda som står att.

Kollemo stadion har blitt ferdigstilt og har blitt eit flott anlegg som blir mykje brukt både av skule, idrettslag og innbyggarar.

På Hekkfjellet er avtale om mobilsendar på plass. Sendaren vil gi betre mobilsignal innover heiane, men monteringa har teke tid. Vi jobbar opp mot Telenor for å få sendaren endeleg på plass.

Lygneparken er vidareutvikla. Her er det eit godt samarbeid mellom Eiken idrettslag, Sørlandets rehabiliteringssenter og Hægebostad kommune. Idrettslaget sette opp ei flott tretopphytte i 2018. Sanitæranlegg tilknytt aktivitetsområdet vil etter planen vere på plass i 2020.

Det er nå aktivitet i begge næringsområda i kommunen. Mange innbyggarar med eigen næringsverksemd ynskjer å vere lokalisert i heimkommunen, og har stor vilje til å satse lokalt. Dette ser ein også innan landbruket, der det er mange som bygg nytt og satsar vidare. Det har blitt eit tettare samarbeid med Næringsforumet i perioden og det er skipa eit Landbruksforum. Foruma er viktige organ for å få innspel, drøfte spørsmål og løfte næringssaker politisk.

To snøscooterløyper er etablert i kommunen. Desse er etablert i samarbeid med grunneigarrepresentantar, og er til glede for mange innbyggarar og besøkande i kommunen.

Kommunedelplan Tingvatn – Snartemo er vedteken. Handsaming av områder med fornminner har teke mykje tid i planarbeidet. Fornminner er ei utfordring for mange utviklingsprosjekt i kommunen. Det er viktig å fortsetje å jobbe for at staten skal ta eit større ansvar for områder med svært mange og nasjonalt viktige fornminner.

Hægebostad kommune har saman med Lyngdal kommune fått skjønnsmiddel til å gjennomføre flaumsonekartlegging av vassdraget. Denne kartlegginga vil gjere framtidige byggeprosessar i område med fare for flaum enklare.

Det er veldig bra at laksen har etablert seg nord for laksetrappa, men fisken vandrar ikkje opp Gysfossen og vidare oppover Lygna, slik ein tidlegare antok den ville gjere . Fylkesmannen er engasjert i saken. Det er nå konkludert med at Gysfossen er eit vandringshinder, og Miljødirektoratet har gitt økonomisk tilskot til tiltak i fossen. Fagråd for Lygnavassdraget er etablert, med Rune Eikeland som sekretær. Arbeid med Lygnavassdraget vil vere eit spanande arbeid framover. Framtidig høve til fiske av laks og sjøaure i kommunen, vil vere positivt både for innbyggarar og besøkande.

Ungdomsråd har kome i gang våren 2019, med tre flotte ungdommar frå kommunen. Frå før har me råd for eldre og råd for menneske med nedsett funksjonsevne. Råda sine synspunkt og meiningar i politiske saker er viktige innspel til kommunestyret.

**Vegen vidare**

Uansett kven som sit i ordførarrollen i neste periode blir det viktig å halde fram med å arbeide for at Hægebostad skal vere attraktiv kommune å bu i og å drive næring i. Folketalet har blitt redusert dei siste åra. Fødselstalet går ned og kommunen blir ikkje lenger spurt om å busette flyktningar. Hægebostad må ikkje berre vere ein attraktiv bukommune for dei som bur her, men også for andre som kan flytte hit.

Hægebostad er ein kommune med mange svært mange gode eigenskapar. Kommunen ligg sentralt i høve til arbeidsmarknad, har god plass til fleire, har innbyggarar og næringsliv med vilje og evne til å skape aktivitet lokalt og gode samarbeidspartnarar i kommunar omkring oss. Hægebostad kommune er av kommunebarometeret for 2019 rangert som den 43. beste kommunen i landet, av totalt 422 kommunar. Dette er veldig bra. Hægebostad kommune blir også av andre kommunar brukt som eit eksempel på at det er mogleg å levere gode tenester til tross for stramme økonomiske rammer.

Hægebostad er ein kommune vi kan vere stolte av, ein kommune med mange spanande prosjekter framfor seg, og ein kommune eg svært gjerne er ordførar for i ein periode til.

Med ynskje om ein god haust og eit godt val!

Margrethe Handeland

Ordførar